Source: http://www.savariaforum.hu/rovat/hetfon-folytatodik-a-a-human-operator-zrt-ugye-a-szegedi-torvenyszeken
Timestamp: 2020-05-25 09:58:40
Document Index: 28232898

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Hétfőn folytatódik a a Human Operator Zrt. ügye a Szegedi Törvényszéken
Október 21-én folytatódik a Human Operator Zrt. ügye a Szegedi Törvényszéken - tájékoztatta a bíróság pénteken az MTI. A Czeglédy Csaba vezette céghez kapcsolódó bűnszervezet ügyében februárban emeltek vádat. Czeglédy független jelöltként a múlt heti választáson győzött választókerületében Szombathelyen.
A bíróság megváltozott összetételű tanácsa négy napra tűzött ki előkészítő ülést. A Czeglédy Csaba vezette Human Operator Zrt.-hez kapcsolódó bűnszervezet ügyében februárban emeltek vádat különösen jelentős vagyoni hátrányt okozó költségvetési csalás bűntette, valamint hamis magánokirat felhasználásának vétsége miatt 21 terhelttel szemben.
A vádirat szerint a 2011-től működő bűnszervezet célja döntően diákmunkaerő-közvetítéssel foglalkozó cég áfafizetési kötelezettségének csökkentése, valamint a diákmunkához kapcsolódó más közterhek, így a személyi jövedelemadó megfizetése alóli mentesülés volt. A vád szerint a bűnszervezet 6,215 milliárd forint vagyoni hátrányt okozott az állami költségvetésnek.
Czeglédy Csaba, a DK európai parlamenti képviselőjelöltje volt, ezért mentelmi jog illette meg. A politikus mentelmi jogát a Nemzeti Választási Bizottság fenntartotta, ezért a bíróság május 9-én megszüntette az ellene indult büntetőeljárást. A főügyészség fellebbezést követően a Szegedi Ítélőtábla döntése alapján azonban a mentelmi jog megszűnését követően lefolytatható a Czeglédy Csaba elleni eljárás.
A Szegedi Törvényszék május 16-án - egy eljárásjogi okok miatt elkülönítve tárgyalt ügyben - már jogerős ítéletet hozott egy közvetve a Humán Operátor Zrt. alvállalkozójaként működő makói iskolaszövetkezet vezetője ellen. A férfit két év két hónap börtönbüntetéssel sújtotta a bíróság.
A törvényszéken az ügy előkészítő ülése június 20-án kezdődött el. A bíróság négy vádlottról hozott - hármuk esetében jogerős - ítéletet. A Humán Operátor Zrt. egy munkatársát bűnszervezetben elkövetett különösen jelentős vagyoni hátrányt okozó költségvetési csalás bűntettében és folytatólagosan elkövetett hamis magánokirat felhasználásának vétségében mondta ki bűnösnek a bíróság. A nőt a bíróság három év három hónap börtönbüntetéssel sújtotta, kimondva nem bocsátható feltételes szabadságra. Három egykori iskolaszövetkezeti vezető esetében is ítélet született, őket másfél és három év közötti börtönbüntetéssel sújtotta a bíróság, egyiküket kizárva a feltételes szabadság lehetőségéből.
Czeglády Csabát vasárnap este kérdeztük az eljárásról:
- Bár én nem vagyok szabályszerűen idézve, elmegyek holnap, de velem szemben biztosan nem lesz előkészítő ülés holnap. Tisztességtelen az eljárás, mert a két új bíró sem járhatna el, így bármit is tesznek, az jogellenes. Továbbá velem szemben vádemelés nélkül akarnak eljárást lefolytatni bíróság előtt, amire az ‘50-es évek óta nem volt példa Magyarországon - válaszolta az ügyvéd érdeklődésünkre.